CELEX: C2005/330/21
Language: el
Date: 2005-12-24 00:00:00
Title: Υπόθεση C-390/05: Προσφυγή της Επιτροπής των Ευρωπαϊκών Κοινοτήτων κατά της Ελληνικής Δημοκρατίας που ασκήθηκε στις  27/10/2005

24.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 330/11
            
         Προσφυγή της Επιτροπής των Ευρωπαϊκών Κοινοτήτων κατά της Ελληνικής Δημοκρατίας που ασκήθηκε στις 27/10/2005
   (Υπόθεση C-390/05)
   (2005/C 330/21)
   Γλώσσα διαδικασίας ελληνική
   Επιτροπή των Ευρωπαϊκών Κοινοτήτων, εκπροσωπουμένη από τους U. Wölker νομικό Σύμβουλο και Μ. Κωνσταντινίδη μέλος της Νομικής Υπηρεσίας, με τόπο επιδόσεων στο Λουξεμβούργο, άσκησε στις 27/10/2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ελληνικής Δημοκρατίας.
   Η προσφεύγουσα ζητεί από το Δικαστήριο να αναγνωρίσει ότι:
   
               1)
            
            
               η Ελληνική Δημοκρατία,παρέβη τις υποχρεώσεις που υπέχει δυνάμει του άρθρου 16, παράγραφοι 5 και 6 και του άρθρου 17 παράγραφος 1 του κανονισμού (ΕΚ) 2037/2000 (1) του Ευρωπαϊκού Κοινοβουλίου και του Συμβουλίου της 29ης Ιουνίου 2000 για τις ουσίες που καταστρέφουν τη στιβάδα του όζοντος.
            
         
               2)
            
            
               Να καταδικάσει την Ελληνική Δημοκρατία στη δικαστική δαπάνη.
            
         Ισχυρισμοί και κύρια επιχειρήματα
   Η προσφεύγουσα θεωρεί ότι η Ελληνική Δημοκρατία παρέβη τις υποχρεώσεις που υπέχει δυνάμει του άρθρου 16 παράγραφος 5 του κανονισμού (ΕΚ) 2000/2037 του Ευρωπαϊκού Κοινοβουλίου και του Συμβουλίου της 29ης Ιουνίου 2000 για τις ουσίες που καταστρέφουν τη στιβάδα του όζοντος διότι δεν έλαβε τα απαιτούμενα μέτρα για τον καθορισμό των ελαχίστων απαιτήσεων των προσόντων του προσωπικού που πρέπει να εξασφαλίζει την ανάκτηση, την ανακύκλωση, την ποιοτική αποκατάσταση και την καταστροφή των ελεγχόμενων ουσιών που καταστρέφουν τη στιβάδα του όζοντος.
   Η προσφεύγουσα θεωρεί επίσης ότι η Ελληνική Δημοκρατία παρέβη τις υποχρεώσεις που υπέχει δυνάμει του άρθρου 16 παράγραφος 6 του ίδιου κανονισμού, δεδομένου ότι η Ελληνική Δημοκρατία δεν υπέβαλε, σύμφωνα με τις απαιτήσεις αυτής της διάταξης, έκθεση στην Επιτροπή, η οποία να περιέχει πληροφορίες σχετικά με τις διαθέσιμες εγκαταστάσεις και τις ποσότητες χρησιμοποιημένων ελεγχομένων ουσιών που ανακτήθηκαν, ανακυκλώθηκαν, αποκαταστάθηκαν ποιοτικά ή καταστράφηκαν.
   Η προσφεύγουσα, τέλος, προσάπτει στην Ελληνική Δημοκρατία την παραβίαση του άρθρου 17 παράγραφος 1 του ίδιου κανονισμού διότι δεν έχει λάβει στην επικράτειά της, όπως προβλέπει η εν λόγω διάταξη, όλα τα απαραίτητα μέτρα ώστε να εξασφαλίσει εντός της επικράτειάς της τον ετήσιο προληπτικό έλεγχο του σταθερού εξοπλισμού με φορτίο ψυκτικού ρευστού άνω των τριών κιλών.
   
      (1)  ΕΕ L 244 της 29.09.2000 σ.1